ฟินันซ่าขายกองทุน6เดือนจ่าย3.20%ต่อปี
บลจ.ฟินันซ่า ชูกองทุนตราสารหนี้ลงทุนทั้งในและฝากเงินต่างประเทศ อายุ 6 เดือน คาดจ่ายผลตอบแทน 3.2% ต่อปี
2 มิ.ย. 2554

บลจ.ฟินันซ่า ชูกองทุนตราสารหนี้ลงทุนทั้งในและฝากเงินต่างประเทศ อายุ 6 เดือน คาดจ่ายผลตอบแทน 3.2% ต่อปี
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บลจ.ฟินันซ่าออกกองทุนเปิดฟินันซ่าตราสารหนี้พลัส 6เดือน3 (FAM FIP 6M3) ลงทุนตราสารหนี้ในประเทศผสมตราสารหนี้และฝากเงินธนาคารต่างประเทศ โดยประมาณการผลตอบแทนถึง 3.2 % อายุประมาณ 6 เดือน เสนอขายตั้งแต่ 1 - 7 มิ.ย.2554 จองซื้อขั้นต่ำ 2,000 บาท
กองทุนนี้จะลงทุนในเงินฝากธนาคารต่างประเทศสกุลเงิน CNH (ธนาคารไอซีบีซี,ซิตี้แบงก์,บาร์เคลย์ แบงก์ สาขาฮ่องกง) ตั๋วแลกเงินบริษัท Double A, บริษัทบัตรกรุงไทย, บริษัทโรจนะ และตั๋วเงินคลังหรือพันธบัตรธนาคารแห่งประเทศไทย  อัตราผลตอบแทนมีการป้องกันความเสี่ยงจากอัตราแลกเปลี่ยนสกุลเงิน CNH เป็นเงินบาทแล้ว
"ปัจจุบันกองทุนตราสารหนี้ในประเทศให้ประมาณการผลตอบแทนได้เพียงระดับหนึ่ง สำหรับกอง 3 เดือนเราจะเห็นตัวเลขแตะอย่างสูงอยู่ที่ประมาณ 2.7 % ในต้นเดือนนี้ หากผลตอบแทนสูงกว่านี้จะเป็นกองที่มีอายุประมาณ 6 เดือนขึ้นไป และมักจะเป็นตราสารผสมระหว่างในและต่างประเทศ ส่วนใหญ่จะเป็นเงินฝากธนาคารที่ฮ่องกงหรือสหรัฐอาหรับเอมิเรตส์ ดังนั้นถ้าเห็นกองแตะเลข 3% ก็น่าสนใจเก็บเอาไว้ในพอร์ทระยะสั้น"นายธีรพันธุ์ กล่าว  
ทั้งนี้ เมื่อครบกำหนดการลงทุนบริษัทจัดการจะทำการรับซื้อคืนหน่วยลงทุนอัตโนมัติ  โดยจะจัดให้มีการรับซื้อคืนหน่วยลงทุนส่วนที่เหลือทั้งหมดของกองทุนนี้เพื่อใช้ในการสับเปลี่ยนไปยังกองทุนเปิดฟินันซ่าเพิ่มพูนทรัพย์ (FAM VF) หรือกองทุนรวมตลาดเงินอื่นภายใต้การจัดการของบริษัทจัดการของผู้ถือหน่วยลงทุนทุกรายโดยอัตโนมัติ  โดย FAM VF มีผลการดำเนินงานที่โดดเด่น ให้ประมาณการผลตอบแทนที่ 1.98 % 3 เดือนย้อนหลัง ณ วันที่ 29 เมษายน 2554